次制帥所和前韵
作者：王之望
朝代：宋

paragraphs: 聖主憂勤躬萬務，英豪寧許山林住。
弓旌號召士無留，竹帛功名公所赴。
天表對揚咨見晚，坤維鎮撫歌來暮。
雪山增重絕紛埃，蜀道非難履平路。
分陝聊煩攄妙略，秉鈞已歎迂高步。
朱轓撫俗遠民懷，玉帳折衝荒服懼。
羽檄不飛烽堠滅，駿骨多收邊市互。
孔明七縱詎非長，戶牖六奇真不誤。
農狎其野無外憂，馬騰於槽有餘怒。
三陲絕徼皆妥安，諸將雄師今盡護。
九重益友思直諒，四蜀新聲詠宣布。
帥閫方觀勳業成，廟堂行看精神聚。
嗟我衰遲託末契，辱公敦篤傾殊顧。
當年獻賦誦凌雲，上國承顔悅披霧。
禹門親覩躍風雷，堯陛初驚承雨露。
龍顔下矚頓生光，鳳翼高翔從此附。
稱身朝服曳青雲，滿袖天香携寶炷。
九霄變化冥鵬升，一紀光陰隙駒騖。
綈袍雅意念張祿，襦袴餘波依叔度。
他時入覲對金蓮，伴直應隨玉堂寓。